Tohtoročným favoritom na Nobelovu cenu za literatúru je kenský spisovateľ. Alebo švédsky básnik. Alebo mladý paraguajský dramatik. Aspoň tak to vidia stávkové kancelárie – každá inak.
BRATISLAVA. Podľa objemu vložených peňazí v britskej stávkovej kancelárii Ladbrokes je favoritom na Nobelovu cenu za literatúru, ktorú oznámia vo štvrtok napoludnie, kenský spisovateľ Ngugi wa Thiong'o.
Doma patrí medzi najlepších spisovateľov, v Európe však jeho knihy príliš nevychádzajú. Ak by dostal Nobelovu cenu, zopakoval by sa vlaňajší scenár, keď až tesne pred udeľovaním cien vyskočila z pelotónu možných kandidátov nemecko-rumunská spisovateľka Herta Müllerová.
V češtine vyšiel od kenského autora román Zrnko pšenice. Okrem angličtiny píše aj po kikujsky a v knihe zachytáva život vo svojej vlasti tesne pred revolúciou v roku 1963 a krátko po nej.
Po vyhnaní Britov, ktorí sa usádzali v priaznivom podnebí kenských hôr, pokračovali spory medzi samotnými Afričanmi.
Druhým favoritom je známy americký spisovateľ Cormac McCarthy, tretím Haruki Murakami. Ešte minulý týždeň bol favoritom tej istej stávkovej kancelárie švédsky básnik Tomas Tranströmer.
Na stávkovom portáli Unibet dávajú najväčšie šance iba 30-ročnému paraguajskému dramatikovi Néstorovi Amarillovi. Veľa ľudí mimo jeho domova o ňom nikdy nepočulo, cieľom kancelárie je asi zarobiť na naivných zákazníkoch, ktorí ich zaručenému tipu uveria.